**Ministru kabineta noteikumu projekta ” Kārtība, kādā piešķir valsts budžeta līdzfinansējumu datoru, interneta un vispārpieejamo elektroniskās informācijas resursu publiskās pieejamības nodrošināšanai pašvaldību bibliotēkās” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Bibliotēku likuma pārejas noteikumu 11.punkts2014.gada 29.maija likums “Grozījumi Bibliotēku likumā”, kas paredz papildināt likuma 17.pantu astoto daļu ar trešo teikumu.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Bibliotēku likuma 23.panta trešā daļa nosaka, ka valsts un pašvaldību bibliotēku lietotājiem ir tiesības bez maksas izmantot publiski pieejamos datorus, kā arī internetu un vispārpieejamos elektroniskās informācijas resursus. Pašvaldību publiskajās bibliotēkās, atklāta konkursa rezultātā, 2008.gadā tika izveidots vienotais datu pārraides tīkls, kas nodrošina katram Latvijas iedzīvotājam līdzvērtīgu piekļuvi interneta resursiem visās pašvaldību publiskajās bibliotēkās. Vienotais datu pārraides tīkls ir unikāls, tas dod iespēju papildus ar autortiesībām aizsargātu e resursu piegādi bibliotēkas lietotājiem. Kopš 2012.gada 1.jūlija oficiālo publikāciju “Latvijas Vēstnesis” nodrošina elektroniski, izdodot tīmekļa vietnē [www.vestnesis.lv](https://www.vestnesis.lv/). Valsts pienākums ir radīt mehānismu, kas nodrošina personu informētību par tiesiskā regulējuma saturu un tā izmaiņām. Drošai interneta lietošanai bibliotēkās visiem publiskajās bibliotēkās esošajiem datoriem, ir uzstādīti interneta filtri, izveidots melnais saraksts ar tām tīmekļa vietnēm, par kurām zināms, ka to saturs ir nevēlams. Filtrs salīdzina vietnes adresi ar melno sarakstu un, ja tiek atrasta sakritība, lietotājam tiek liegta pieeja vietnei. Melnā saraksta aktualizāciju un uzturēšanu nodrošina interneta pakalpojuma sniedzējs. Papildus tam bibliotēkās tiek rīkotas informatīvas kampaņas, bibliotēkās ir izstrādāti datortehnikas lietošanas noteikumi nepilngadīgiem lietotājiem. Turklāt bibliotēkās arī vizuāli tiek sekots līdzi, nepilngadīgu apmeklētāju veiktajām darbībām internetā.Saskaņā ar Bibliotēku likuma 17.panta astoto daļu, likums paredz, ka bibliotēkas var saņemt arī valsts budžetā vai pašvaldību budžetos paredzētos finanšu līdzekļus īpašu ar bibliotēku darbību, attīstību un zinātnisko pētniecību saistītu projektu un programmu realizēšanai. Datoru, interneta un vispārpieejamo elektroniskās informācijas resursu publisku pieejamību pašvaldību bibliotēkās nodrošina, izmantojot valsts budžeta līdzfinansējumu. Kārtību, kādā minēto valsts budžeta līdzfinansējumu piešķir pašvaldību bibliotēkām, nosaka Ministru kabinets.Esošās kārtības ietvaros tiks mazināts administratīvais slogs. Kārtējā gada kārtība paliek nemainīga, mainoties finansējuma apjomam, kas skatāms saskaņā ar likumu par budžetu un finanšu vadību. Saskaņā ar Publisko iepirkumu likuma 8.pantu Kultūras informācijas sistēmu centrs veic iepirkuma procedūru, lai noslēgtu līgumu par izveidotā vienotā bibliotēku datu pārraides tīkla pieslēgumu darbības nodrošināšanu kārtējā gadā. Valsts budžeta finansējumu izmaksā pakalpojuma sniedzējam, kas izvēlēts iepirkuma procedūras rezultātā slēdzot līgumu ar Valsts reģionālās attīstības aģentūru. Finansējuma apmērs paredzēts Vides aizsardzības un reģionālās attīstības ministrijas programmā 30.00.00 „Pašvaldību attīstības nacionālie atbalsta instrumenti”, lai segtu pakalpojumu nodrošināšanas izmaksas laikposmā no kārtējā gada 1.janvāra līdz 31.decembrim. Saskaņā ar likumu „Par valsts budžetu 2014.gadam” 60.pantu Vides aizsardzības un reģionālās attīstības ministrijas programmas 30.00.00 „Pašvaldību attīstības nacionālie atbalsta instrumenti” ietvaros paredzētā apropriācija ir 451 015 *euro* apmērā. Finansējuma izpildi nodrošina Valsts reģionālās attīstības aģentūra. Ar katru pašvaldību tiks slēgti trīs pušu līgumi starp Kultūras informācijas sistēmu centru, Valsts reģionālās attīstības aģentūru un pašvaldībām, kurā noteikts saņemtā pakalpojuma un valsts budžeta finansējuma apmērs bezmaksas interneta un datoru izmantošanai to īpašumā esošām publiskajām bibliotēkām.Pamatojoties uz esošo situāciju un iepriekšminētajiem likumiem ir izstrādāts Ministru kabineta noteikumu projekts „Kārtība, kādā piešķir valsts budžeta līdzfinansējumu datoru, interneta un vispārpieejamo elektroniskās informācijas resursu publiskās pieejamības nodrošināšanai pašvaldību bibliotēkās”. |
| 3. | Projekta izstrādē iesaistītās institūcijas | Kultūras ministrija, Kultūras informācijas sistēmu centrs |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Mērķgrupa, ko skar šis likumprojekts, aptver pilnīgi visus Latvijas iedzīvotājus. Noteikumu projekts skar arī pašvaldības, pašvaldību bibliotēkas un interneta pakalpojumu sniedzējus, kuriem ir jāīsteno šajā likumprojektā noteiktais. |
| 2. | Tiesiskā regulējuma ietekme uz tautsaimniecību un administratīvo slogu | Pašvaldību iedzīvotājiem tiks pastāvīgi nodrošināta bezmaksas pieeja internetam un datoriem pašvaldību bibliotēkās.Izvēloties bibliotēku kanālu (vairāk nekā 800 bibliotēkas), tiek nodrošināta piekļuve valsts un pašvaldību sniegtajiem e-pakalpojumiem plašam lietotāju lokam. |
| 3. | Administratīvo izmaksu monetārs novērtējums | Administratīvā sloga izmaksas noteikumu projekta izstrādē ikgadēji veido 16694,40eur. Izmaksas ietver iekļauto personu darbu projekta izstrādē un saskaņošanā. Veiktās izmaiņas noteikumos atvieglos šīs kārtības izpildi, netiks tērēti resursi jaunu MK noteikumu izstrādei saskaņā ar MK kārtības rullī noteikto procedūru. Mainīgā finansējuma apjoms interneta un datoru bezmaksas izmantošanai pašvaldību bibliotēkās skatāms atbilstoši kārtējā budžeta finanšu līdzekļu apmēram. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Noteikumu projekta izpildi nodrošinās Vides aizsardzības un reģionālās attīstības ministrija, Valsts reģionālās attīstības aģentūra, Kultūras ministrija un Kultūras informācijas sistēmu centrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav |
| 3. | Cita informācija | Nav |

Anotācijas III – VI.sadaļa – projekts šo jomu neskar.

Vides aizsardzības un reģionālās

attīstības ministrs R.Naudiņš

**Iesniedzējs:**

Vides aizsardzības un

reģionālās attīstības ministrs R.Naudiņš

**Vīza:**

valsts sekretārs G.Puķītis

29.08.2014 10:21

789

N. Lauskis

Tālr: 66016545,

normunds.lauskis@varam.gov.lv